สินเชื่อเช่าซื้อรถพ้นจุดต่ำสุด
ฟิทช์ เรทติ้งส์ ฟันธงสินเชื่อเช่าซื้อรถยนต์แบงก์พาณิชย์ไทย ผ่านจุดต่ำสุดได้ในครึ่งปีแรกนี้ แต่หนี้ครัวเรือนจะกดดันต่อเนื่อง
13 มี.ค. 2558

ฟิทช์ เรทติ้งส์ ฟันธงสินเชื่อเช่าซื้อรถยนต์แบงก์พาณิชย์ไทย ผ่านจุดต่ำสุดได้ในครึ่งปีแรกนี้ แต่หนี้ครัวเรือนจะกดดันต่อเนื่อง
บริษัทจัดอันดับเครดิต ฟิทช์ เรทติ้งส์ เปิดเผยว่า คุณภาพสินทรัพย์ของสินเชื่อเช่าซื้อรถยนต์ในกลุ่มธนาคารพาณิชย์ไทย ซึ่งปรับตัวแย่ลงในช่วงที่ผ่านมา น่าจะผ่านพ้นจุดต่ำสุดไปได้ในช่วงครึ่งแรกของปี 2558 และผลประกอบการของธนาคารพาณิชย์ที่มีสัดส่วนสินเชื่อเช่าซื้อรถยนต์ในระดับสูง ก็น่าจะเริ่มปรับตัวมีเสถียรภาพมากขึ้น
ทั้งนี้ ความเสี่ยงที่คุณภาพสินเชื่อจะแย่ลงอีกนั้น คาดว่าจะอยู่ในระดับที่ค่อนข้างจำกัดแล้ว เนื่องจากการผิดนัดชำระหนี้ของสินเชื่อเช่าซื้อมักจะปรับตัวขึ้นสูงที่สุดในช่วง 24 เดือนแรกของการให้สินเชื่อ ขณะที่อัตราการขยายตัวของสินเชื่อเช่าซื้อรถยนต์ได้ชะลอตัวลงมาก มาอยู่ที่ 8.4% ในปี 2556 และหดตัวติดลบที่ 3.4% ในปี 2557 อีกทั้งธนาคารพาณิชย์ส่วนใหญ่ต่างปรับนโยบายอนุมัติสินเชื่อให้รัดกุมขึ้น สะท้อนได้จากการลดอัตราส่วนสินเชื่อต่อมูลค่าหลักประกัน และการปรับลดราคากลาง นอกจากนี้การเติบโตของเศรษฐกิจที่ดีขึ้นในปี 2558 จะช่วยสนับสนุนให้คุณภาพสินเชื่อเช่าซื้อรถยนต์มีการปรับตัวในแนวโน้มที่ดีขึ้น
ที่ผ่านมาสัดส่วนสินเชื่อที่ไม่ก่อให้เกิดรายได้ (เอ็นพีแอล) ของสินเชื่อเช่าซื้อรถยนต์ในระบบธนาคารพาณิชย์ไทย เพิ่มขึ้นจาก 2% ในปี 2556 เป็น 2.5% ในปีที่แล้ว ในขณะที่สินเชื่อจัดชั้นกล่าวถึงเป็นพิเศษของสินเชื่อเช่าซื้อรถยนต์รวม เพิ่มขึ้นจาก 7.7% เป็น 8.3% โดยเป็นผลมาจากนโยบายคืนภาษีรถยนต์คันแรก ซึ่งส่งผลให้สินเชื่อเช่าซื้อรถยนต์เติบโตสูงถึง 22% ในปี 2554 และ 39% ในปี 2555 
อย่างไรก็ตาม คุณภาพสินทรัพย์ของธนาคารพาณิชย์ยังคงมีปัจจัยเสี่ยงอื่นๆ เช่น สินเชื่อเพื่อการอุปโภคบริโภคที่ยังทรงตัวอยู่ในระดับสูง โดยสัดส่วนสินเชื่อครัวเรือนต่อผลิตภัณฑ์มวลรวมในประเทศ (จีดีพี) ของไทย อยู่ที่ 85% ณ สิ้นเดือน ก.ย. 2557 อีกทั้งการฟื้นตัวของเศรษฐกิจที่อาจจะล่าช้ากว่าที่คาด ยังอาจกระทบต่อความสามารถในการชำระหนี้ของลูกหนี้ และปัจจัยรายได้ภาคการเกษตรที่ลดลงจากราคาพืชผลเกษตรตกต่ำ อาจส่งผลกระทบต่อรายได้ของผู้บริโภคโดยรวม